## Cultura presenta el llibre sobre el retaule ‘El Centenar de la Ploma’, referent del gòtic valencià que representa en una de les seues escenes principals la batalla del Puig

*** El conseller subratlla “el gran valor simbòlic, històric i artístic del retaule” i afirma que el llibre, coordinat per l’IVCR+i, és “una joia editorial”
* El retaule es conserva des de 1864 en el Victoria & Albert Museum de Londres**

El conseller d’Educació, Cultura, Universitats i Ocupació, José Antonio Rovira, ha assistit a la presentació del llibre *Una obra para la memoria cívica. El Centenar de la Ploma y el retablo de la antigua iglesia de San Jorge de València. Conservación, Restauración e Investigación*, en el qual s’arrepleguen els últims estudis històrics, artístics i de restauració sobre este emblemàtic retaule valencià.

Rovira ha subratllat que el retaule “és una obra de gran valor simbòlic, històric i artístic per a la Comunitat Valenciana”, en què es representa un dels moments decisius per a la conquesta de València en 1238: la batalla del Puig amb la qual Jaume I va fer l’últim pas abans de prendre la ciutat.

La pintura plasma la que va ser la primera milícia de la ciutat de València: el ‘Centenar del Gloriós Sant Jordi’, compost per 100 ballesters encarregats d’escortar i protegir la Senyera de la ciutat en batalles i actes cívics. La milícia va ser creada pel rei Pere II el Cerimoniós el 3 de juny de 1365.

El nom original era ‘Centenar del Gloriós Sant Jordi’, encara que va ser conegut popularment com a ‘Centenar de la Ploma’, per la ploma d’agró que els seus membres portaven en el casc. La seua indumentària consistia en una dalmàtica de llenç blanc amb la creu roja de Sant Jordi al pit i a l’esquena, sobre cota de malla. La seua arma principal era la ballesta.

La presentació del llibre, que el conseller ha qualificat de “joia editorial”, ha comptat amb l’assistència de la secretària autonòmica de Cultura, Pilar Tébar, així com amb les coordinadores de la publicació: la directora de l’Institut Valencià de Conservació, Restauració i Investigació (IVCR+i), Gemma Contreras, i Encarna Montero, professora de la Universitat de València.

El conseller ha destacat la labor de l’IVCR+i en esta publicació de la Conselleria de Cultura, “pel seu impuls i capacitat per a coordinar el treball de restauració i investigació en una obra que simbolitza el retorn de l’emblemàtic retaule a tots els valencians”.

El llibre, de 770 pàgines i escrit en castellà i valencià, consta de dos parts: una centrada en els estudis històrics i artístics sobre el retaule i una altra dedicada a la restauració de la seua predel·la, restaurada per l’IVCR+i, i a altres estudis i investigacions tècniques que ha realitzat el centre valencià. La predel·la va arribar a València l’abril de 2019 i es va exposar en el Museu de Belles Arts en 2020.

En la primera part del llibre han participat historiadors de l’art de reconegut prestigi internacional com Rafael Narbona Vizcaíno, Juan Vicente García Marsilla, Francesc Granell Sales, Amadeo Serra Desfilis i Encarna Montero Tortajada, de la Universitat de València; Juan Martínez Vinat, de la Universitat Internacional de València; Carme Llanes Domingo, historiadora de l’art; Matilde Miquel Juan, de la Universitat Complutense de Madrid; Francesca Español Bertrán, de la Universitat de Barcelona, i Mark Evans, del Victoria & Albert Museum de Londres.

La segona part està escrita d’una manera pluridisciplinària pels tècnics de l’IVCR+i, entre els quals es troben restauradors, físics, químics i historiadors de l’art com ara David Juanes Barber, Livio Ferrazza, Fanny Sarrió Martín, Greta García Hernández, Rosa María Román Garrido, Alejandra Risquez Gutiérrez, Gloria Sánchez Cortell, Jesús Martínez Moreno, Inmaculada Chuliá Blanco, Ángel Calderón Rodríguez i José Ignacio Catalán Martí; a més de comptar amb la col·laboració de Rosalind Mckever, del Victoria & Albert Museum de Londres, i de José Antonio Madrid García, de la Universitat Politècnica de València.

La publicació compta amb un apèndix fotogràfic del retaule que permet vore amb detall cada una de les escenes, acompanyades de la seua corresponent imatge per reflexió infraroja, la qual cosa permet conéixer aspectes fins ara desconeguts i inèdits per al gran públic i especialistes. Al final del llibre, en un altre apèndix fotogràfic, poden vore’s de la mateixa manera les escenes que formen part de la predel·la.

**Aspectes històrics**

El llibre pretén endinsar-se en aspectes històrics relatius a l’origen d’este retaule i la seua vinculació amb el Centenar de la Ploma i la Confraria de Sant Jordi, a més de la seua repercussió en el panorama social i artístic dins del panorama pictòric medieval valencià.

També aborda des d’un marc pluridisciplinari els estudis i les restauracions que s’han realitzat al retaule des de 1970 fins als que actualment ha realitzat l’IVCR+i, que aporten informació fins ara desconeguda i que permetrà un millor coneixement d’esta emblemàtica obra d’art valenciana.

El retaule de Sant Jordi, popularment conegut com el Centenar de la Ploma, procedent de l’antiga església de Sant Jordi de València, es conserva des de 1864 en el Victoria & Albert Museum de Londres.

Esta publicació es presenta com una obra cabdal per a tot aquell que desitge conéixer esta singular obra del gòtic internacional valencià, que forma part del nostre patrimoni cultural, encara que, pels atzars de la història, en l’actualitat es troba fora de la nostra Comunitat.

Fecha: 02/07/2025